
KĀRTĪBA, KĀ TIEK VEIKTA DALĪBNIEKU ATLASE
ERASMUS+ PROGRAMMAS PROJEKTIEM,
KANDAVAS KĀRĻA MĪLENBAHA VIDUSSKOLĀ

I. Vispārīgie noteikumi un termini
1.1. Erasmus+ programmas projekti (turpmāk – projekti) Kandavas Kārļa Mīlenbaha vidusskolā (turpmāk – KKMV) tiek īstenoti saskaņā ar Eiropas Savienības Erasmus+ programmas Pamatdarbības Nr.1 (KA1) akreditētiem personu mobilitātes projektiem skolēniem un personālam (turpmāk – skolotāji) skolu izglītībā periodam no 2026.gada 1.jūnija līdz 2028.gada 30.augustam.
1.2. Projekta dalības aktivitātes skolu izglītības sektorā:
1.2.1. īstermiņa skolēnu mobilitāte KA1 projektos;
1.2.3. skolotāju un darbinieku mobilitāte “Ēnošana darbā” KA1 projektos;
1.2.4. skolotāju un darbinieku dalība mobilitātē “Kursi un apmācības” KA1 projektos.
1.3. Projekta dalībnieku atlasē, aktivitāšu un mobilitāšu īstenošanā KKMV ievēro Erasmus+ programmas kvalitātes standartus skolu izglītības jomā:
1.3.1. iekļaušana un daudzveidība;
1.3.2. vides ilgtspēja;
1.3.3. digitālā izglītība;
1.3.4. aktīva dalība Erasmus+ organizāciju tīklā.

1.4. KKMV nodrošina visiem Erasmus+ mobilitāšu dalībniekiem labu mobilitātes pieredzi un mācīšanās rezultātus. Skola un partnerorganizācijas veicina projektu ietvaros noteikto mērķu sasniegšanu.
II. Prasības projektu dalībniekiem un dalībnieku atlasei
2.1. Dalībnieku atlase tiek veikta, izmantojot pārredzamu, taisnīgu un iekļaujošu atlases procedūru.
2.2. Projekta dalībnieku atlasē, aktivitāšu un mobilitāšu īstenošanā KKMV ievēro Erasmus+ programmā noteiktos nediskriminācijas, caurskatāmības un iekļaušanas principus.
2.3. KKMV nodrošina vienlīdzīgu un taisnīgu piekļuvi un iespējas esošajiem un potenciālajiem Erasmus+ programmas dalībniekiem no dažādām sabiedrības grupām, īpašu uzmanību pievēršot personu ar ierobežotām iespējām iekļaušanai.
2.4. Pieteikties dalībai KKMV projektos var 7.-12. klašu skolēni un visi skolotāji.
2.4.1. Prioritāte dalībai projektos ir skolēniem:
2.4.1.1. kuriem ir mazākas iespējas;
2.4.1.2. kuriem ir motivācija dalībai projektā un tā izvirzīto uzdevumu un mērķu sasniegšanā;
2.4.1.3. kuriem ir izpratne par Erasmus+ programmu, projektu, tā mērķiem un sasniedzamajiem rezultātiem;
2.4.1.4. kuri aktīvi iesaistās KKMV dzīvē;
2.4.1.5. kuri savā darbībā apliecina augstu atbildības sajūtu mācību stundu apmeklējumos un sev atbilstošu mācību rezultātu sasniegšanā.
2.4.2. Prioritāte dalībai projektos ir skolotājiem:
2.4.2.1. kuriem ir mazākas iespējas;
2.4.2.2. kuriem ir motivācija dalībai projektā un tā izvirzīto uzdevumu un mērķu sasniegšanā;
2.4.2.3. kuriem ir izpratne par Erasmus+ programmu, projektu, tā mērķiem un sasniedzamajiem rezultātiem;
2.4.2.4. kuri sniedz savu devumu KKMV attīstībā;
2.4.2.5. kuriem ir atbilstība projekta pieteikumā izvirzīto mērķu sasniegšanā;
2.4.2.6. kuri var nodrošināt projekta aktivitātes rezultātu izplatīšanu.
2.5. Dalībnieku (skolēnu) atlases kārtība:
2.5.1. mācību gada sākumā skolēni tiek informēti par iespējām pieteikties dalībai  skolas īstenotajos Erasmus+ projektos, kā arī par pieteikšanās nosacījumiem un termiņiem;
2.5.2. dalībai projektos līdz iepriekš noteiktam datumam skolēni iesniedz rakstisku motivācijas vēstuli projekta koordinatoram latviešu valodā;
2.5.3. skolēni tiek uzaicināti uz individuālām intervijām, ko vada projektu koordinators un projekta darba grupas pārstāvis/ -ji, pēc nepieciešamības pieaicinot citus KKMV skolotājus;
2.5.5. visi skolēni, kuri ir iesnieguši motivācijas vēstuli, var piedalīties Erasmus+ aktivitātēs, uzņemot ciemiņus, popularizējot Erasmus+ programmu gan skolā, gan ārpus tās, kā arī veicot citas aktivitātes;
2.5.6. izejošās mobilitātēs piedalās skolēni, kuru ģimenes ir uzņēmušas skolēnu no citas skolas, kuri ir aktīvi piedalījušies Erasmus+ aktivitātēs un kuri izsaka vēlmi piedalīties konkrētajā izejošā mobilitātē.

2.6. Dalībnieku (skolotāju) atlases kārtība:
2.6.1. pēc projekta apstiprināšanas skolotāju sanāksmē tiek sniegta informācija par plānotajiem Erasmus+ programmas pasākumiem attiecīgajā mācību gadā;
2.6.2. skolotāji, kuri interesējas par dalību projektos, tiek aicināti pieteikties pie projektu koordinatora, lai pārrunātu iespējamo dalību aktivitātēs “Ēnošana darbā”, “Kursi un apmācības”, kā arī skolēnu grupu pavadīšanā īstermiņa mobilitātēs;
2.6.3. lēmumu par skolotāja dalību mobilitātē pieņem Erasmus+ projektu koordinators, konsultējoties ar skolas administrāciju.

